钦定古今图书集成/明伦汇编/氏族典/第022卷 > 《廖用贤尚友录》 > 翁万达
## 钦定古今图书集成/明伦汇编/氏族典/第022卷 > 《廖用贤尚友录》 > 翁万达

按《明外史翁万达传》：“万达，字仁夫，揭阳人。嘉靖五年
授户部主事，再迁郎中，出为梧州知府。四年，声绩大
著。会讨安南，擢广西副使，专办安南事。莫登庸降，迁
四川按察使，历陕西左右布政使。二十三年擢右副
都御史，巡抚陜西。寻进兵部右侍郎，兼右佥都御史，
总督宣、大、山西、保定军务。进左都御史，上边防修守”
事宜，帝悉报许。乃请帑银修边墙。万达精心计，善钩
校。墙堞近远，濠堑深广，曲尽其妙，寇不敢轻犯。万达
更事久，帝深倚之，所请无不从。独言俺答贡事与帝
意左。时曾铣有复套之议，夏言主之，故力绌贡议，且
以复套事行诸边臣议。万达议上，不省。二十七年八
月，俺答犯大同、宣府，万达连败之。进兵部尚书。寻召
理部事。以父忧归。明年秋，大同失事，诏起万达。万达
方病疽，庐墓间，疏请终制。未达，而俺答犯都城，兵部
尚书丁汝夔得罪，遂以万达代之。万达家岭南，距京
师八千里，倍道行四十日抵京。帝迟之，贬兵部右侍
郎兼右佥都御史，经略紫荆诸关。三十年二月，疏乞终制。帝疑其避事，斥为民。明年十月复起兵部尚书。
未闻命，卒，年五十五。隆庆中，追谥《襄毅》。